Tutkiva toimittaja Hasse Svens raivostutti norjalaiset jälleen, juuri sopivasti Pyeongchangin olympialaisten alla.

SVT:n tuore dopingdokumentti hiihtäjien veriarvoista näytetään tänään Ruotsissa. Kuva Pyeongchangin kisaladulta. EPA-EFE / DANIEL KOPATSCH

Hasse Svens lienee yksi Norjan vihatuimpia ruotsalaisia.

Helsingissä asuva ruotsalaiskanava SVT:n tutkiva toimittaja ja Suomen-kirjeenvaihtaja on puhunut suoraan norjalaisten hiihtäjien dopinginkäytöstä. Veriarvoja tutkineen Svensin viimeisin lausunto nousi jälleen otsikoihin Ruotsissa, Norjassa ja Suomessa.

- Se aiheutti vähän kohua. En tiedä, miksi. Mun mielestä siinä ei ollut mitään kovin dramaattista, Svens naurahtaa.

Svens vertasi ruotsalaislehti Expressenin haastattelussa Norjan hiihtoliiton propagandakoneistoa Pohjois-Koreaan. Sivallus nostatti pienen skandaalin olympialaisiin valmistautuvassa hiihtohullussa Norjassa, ja ärähtipä maajoukkueen johtokin asiasta norjalaislehti VG:lle. Mistä kommentissa oli siis kyse?

- He, aivan kuin Pohjois-Korea, yrittävät löytää kaikki konstit mustamaalata meidän työtämme. Se on sellaista propagandaa, että " SVT ei ole luotettava " . On niin helppoa vastata aina niin ja yrittää siten saada aihetta painettua alas, Svens selittää kommenttiaan.

Hiihtodopingista tähän mennessä kaksi dokumenttia SVT:llä tehneen Svensin mukaan norjalaisten propaganda toimii.

- Suurin osa Norjassa luulee edelleen, että he ovat olleet aina puhtaita, ja me voimme nyt sanoa, että se on sataprosenttisen varmaa, ettei näin ole ollut, Svens lataa.

Dæhlie-väite

Toden teolla norjalaisten vihat niskaansa Svens sai syyttämällä kaikkien aikojen hiihtäjää Bjørn Dæhlieä dopingista vuonna 2013 julkaistussa dokumentissaan. Svens perusti väitteensä Dæhlien veriarvoihin, joissa oli poikkeuksellisuutensa vuoksi merkkejä dopinginkäytöstä.

- Kun väitimme, että Dæhlie oli doupattu, hiihtoliitto lupasi todisteita hänen puhtaudestaan. Se antoi kuitenkin ainoastaan kesällä otettujen näytteiden veriarvotietoja, Svens kertoo.

Norjan hiihtoliiton mukaan sillä ei ollut tarjolla muita kuin kesän veriarvoja.

- Se oli valhetta. Jokaisella hiihtoliitolla on hiihtäjistään tuhansia veriarvoja. Joidenkin arvioiden mukaan Norjan hiihtoliitto on kerännyt 9 000-10 000 verinäytettä niiltä vuosilta, mikä voi hyvinkin pitää paikkansa, Svens pohtii.

Svens kertoo saavansa Norjasta jatkuvasti viestejä.

- Minulle kyllä koko ajan soitellaan ja haukutaan. Tulee aika " mukavia " viestejä. No, se kuuluu tähän työhön.

Uusi dokumentti

SVT näyttää keskiviikkona uuden dokumentin hiihdon dopinginkäytöstä. Ohjelma on tehty toimitusten kansainvälisellä yhteistyöllä.

- Tämä on Sunday Timesin vuosilta 2006-2010 saamien veriarvojen pohjalta tehty. En ole itse ollut niin paljon mukana tässä nyt näytettävässä dokumentissa.

SVT:n osuus dokumentissa käsittelee Svensin mukaan erityisesti Ruotsin ja Norjan hiihtäjiä.

- Mitään niin paljon uutta Suomesta ei ole tulossa.

Nimiä ei lyödä tiskiin ainuttakaan.

- Syynä on se, että tämä on ARD:n ja Sunday Timesin linja - niiden on ihan mahdotonta julkaista nimiä.

- Tiedän toki itse nimet, mutta en voi kertoa niitä, Svens hymähtää.

Pilliinpuhaltaja?

Palataan vielä Svensin tuoreista lausunnoista mielenkiintoisimpaan. Ruotsalaisen mukaan " Norja herää vielä ruususen unestaan " .

- Olen aika suoraan puhunut norjalaisten dopingista. Siihen on kaksi syytä. Ensinnäkin olen nähnyt niin paljon veriarvoja, jotka ovat aika suoria viitteitä dopingista; toiseksi, tiedän jotain, mitä ei ole vielä kerrottu, Svens väläyttää.

Svens uskoo Norjan saavan vielä oman Edward Snowdenin tai Chelsea Manninginsa, joka tuo vääryydet esille. Venäjän valtiollinen dopingohjelma on paljastunut pitkälti juuri venäläisten pilliinpuhaltajien ansiosta.

- Pikkuhiljaa joku haluaa paljastaa. Jollekin tulee huono omatunto ja halu kertoa totuus. Sellaisia ihmisiä varmasti tulee. Se voi olla hiihtäjä tai se voi olla joku muu. Totuus aina paljastuu.

Tarkoitatko, että tiedät jonkun, joka on valmis kertomaan asioita?

- En halua sanoa enempää, Svens sanoo, hetken pohdinnan jälkeen.